b"\n_START_ARTICLE_\nTractat de Roskilde\n_START_SECTION_\nAntecedents\n_START_PARAGRAPH_\nDurant la Guerra dels Trenta Anys, Cristina de Su\xc3\xa8cia va aprofitar la superioritat militar del seu pa\xc3\xads per envair Jutl\xc3\xa0ndia i Sk\xc3\xa5ne, obtenint Halland, Gotland, les \xc3\xbaltimes regions d'Est\xc3\xb2nia, i diverses prov\xc3\xadncies de Noruega del Regne de Dinamarca, que quedaren recollits amb el Tractat de Br\xc3\xb6msebro (1645). La guerra va acabar l'octubre de 1648 amb la signatura del Tractat de Westf\xc3\xa0lia._NEWLINE_La reina Cristina va abdicar l'any 1654 i va pujar llavors al tron Carles X Gustau. El juny de 1657 el Sacre Imperi Romanogerm\xc3\xa0nic i el Regne de Dinamarca i Noruega declararen la guerra a Su\xc3\xa8cia, tot i que l'Imperi es retir\xc3\xa0 del conflicte a l'any seg\xc3\xbcent. Aquest fet, va permetre al monarca suec concentrar tots els seus esfor\xc3\xa7os contra un ja debilitat regne dan\xc3\xa8s, i inici\xc3\xa0 una campanya d'invasi\xc3\xb3 militar._NEWLINE_El 30 de gener de 1658, mitjan\xc3\xa7ant una h\xc3\xa0bil estrat\xc3\xa8gia, les tropes sueques situades a la pen\xc3\xadnsula de Jutl\xc3\xa0ndia, van creuar l'estret de Lillebaelt i entraren a les illes daneses de Fi\xc3\xb2nia i Langeland. Durant la nit del 5 de febrer van continuar avan\xc3\xa7ant 12 kil\xc3\xb2metres m\xc3\xa9s a trav\xc3\xa9s de l'estret de Storebaelt fins a l'illa Lolland. Les aig\xc3\xbces de l'estret es trobaven completament congelades per la duresa de l'hivern, fet que facilit\xc3\xa0 en bona part l'avan\xc3\xa7 suec._NEWLINE_Finalment, el 15 de febrer l'ex\xc3\xa8rcit de Carles X Gustau es trobava als afores de Copenhaguen. Els danesos, que esperaven que l'atac es produ\xc3\xads amb l'arribada de la primavera, es van veure completament sorpresos i van haver de rendir-se. Aquesta derrota va quedar confirmada amb les grans p\xc3\xa8rdues territorials que supos\xc3\xa0 la signatura, el 26 de febrer de 1658, del Tractat de Roskilde.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nPocs mesos despr\xc3\xa9s de la signatura del tractat va tornar a esclatar la guerra entre Su\xc3\xa8cia i Dinamarca. Aquest nou conflicte va durar fins al 27 de maig de 1660, quan se sign\xc3\xa0 un nou tractat, conegut com a Tractat de Copenhaguen. En aquest text, es va confirmar el Tractat de Roskilde a excepci\xc3\xb3 dels territoris noruecs de Trondelag i Bornholm i la pres\xc3\xa8ncia de flotes militars al mar B\xc3\xa0ltic._NEWLINE_La mort per sorpresa del rei Carles X Gustau a causa d'una pneum\xc3\xb2nia, el 13 de febrer de 1660 va fer que l'acord fos negociat i signat per un Consell de Reg\xc3\xa8ncia liderat per la v\xc3\xaddua, Eduviges Leonor de Holstein-Gottorp."